Vladimiras Konstantinovas

Vladimiras Konstantinovas g . 1958 m. rugpjūčio 29 d. Šiauliuose), choro dirigentas, pedagogas, kompozitorius.

Biografija 

1965–1975 mokėsi Šiaulių 4-ojoje vidurinėje mokykloje, o vaikų muzikos mokykloje mokėsi skambinti fortepijonu. 1975–1979 Lietuvos valstybinės konservatorijos Klaipėdos fakultetuose studijavo choro dirigavimą (doc. Kazio Kšano klasė). 1992 tobulinosi tarptautinėje J. S. Bacho akademijoje Stuttgarte (Vokietija).

1976–1977 Klaipėdos kultūros rūmų Liaudies operos teatro koncertmeisteris, 1977–1986 šio teatro chormeisteris, 1986–1992 Klaipėdos muzikinio teatro chormeisteris, nuo 1992 rudens vyr. chormeisteris. Parengė G. Verdi operos „Traviata“ chorus, statė ir dirigavo G. Kuprevičiaus operą „Ten, viduje“, parengė daugelio operų, operečių ir miuziklų chorines scenas, paruošė ir dirigavo nemaža koncertinių programų. Pirmą kartą Lietuvoje atliko G. Rossini „Messa di Ravenna“, su muzikinio teatro choru ir orkestru parengė J. Stravinskio operą – oratoriją „Oedipus Rex“, J. Bramso „Ein deutsches Requiem“, C. Orffo kantatą „Carmina Burana". Šiuos kūrinius dirigavo talkinamas Mažosios Lietuvos simfoninio orkestro. 1997 teatras su pasisekimu gastroliavo septyniuose Italijos miestuose.

1984–1991 V. Konstantinovas buvo Lietuvos valstybinės konservatorijos Klaipėdos fakultetų Džiazo muzikos katedros dėstytojas, 1985–1986 ir Choro dirigavimo katedros dėstytojas.

1993 rudenį kartu su A. Vildžiūnu įkūrė mišrų kamerinį chorą „Aukuras“ kamerinį mišrųjį chorą, į kurį sutelkė 30-35 muziką išmanančius dainininkus. Po keleto sėkmingų pasirodymų Žemaitijoje ir Klaipėdoje jie 1994 pavasarį dalyvavo tarptautiniame chorų konkurse Italijoje (Riva del Garda) ir laimėjo du aukso diplomus bei specialų prizą už gerą nacionalinės muzikos atlikimą. 1994 I Pasaulio lietuvių dainų šventės chorų konkurse Vilniuje „Aukuras“ pripažintas vienu iš geriausių kolektyvų mišriųjų chorų kategorijoje. 1995 Šveicarijoje (Montreux) gavo premiją už geriausią konkurso privalomojo kūrinio atlikimą. 1995 gerai pasirodė tarptautiniame chorų konkurse Italijoje (Arezzo) ir tų metų X tarptautiniame Stasio Šimkaus chorų konkurse Klaipėdoje – pelnė Didįjį prizą, 1996 tarptautiniame chorų konkurse Prancūzijoje, Türe (Tours) laisvosios programos kategorijoje laimėjo pirmąją vietą, o 1996 F. Schuberto chorų konkurse Austrijoje, Vienoje (Wien) pelnė antrąją vietą. „Aukuras“ koncertavo Vokietijoje, Švedijoje, Čekijoje. Choro koncertinėse programose buvo nemaža įvairių epochų ir stilių sudėtingų kūrinių. Vienas ryškiausių darbų – F. Poulenco kantatos „Un soir de neige“ („Sniego vakaras“) parengimas ir viešas atlikimas. „Aukuras" surengė apie 100 koncertų Lietuvoje ir svetur. 1997 rudenį V. Konstantinovas subūrė naują 16 dainininkų kamerinį chorą, su kuriuo jau atliko D. Buxtehudes, H. Stölecelio, A. Caldaros iki šiol Lietuvoje dar neskambėjusius kūrinius. Su šiuo kolektyvu laimėjo geriausio dirigento diplomą Goricijos tarptautiniame choru konkurse (1999).

V. Konstantinovas pasireiškia ir kaip kompozitorius. Parašė operą „Ką senelis padarys, viskas bus gerai“ (pagal Sigito Gedos pjesę Anderseno pasakos motyvais), „Stelmužės ąžuolas“ chorui ir orkestrui, „Ten tėvynės dangus“ dviem solistams, chorui ir orkestrui; dar minėtinos jo giesmės, aranžuotės, kurių tarpe yra keletas orkestruočių, parašytų Lirtuvos valstybinio simfoninio orkestro projektui „Roko klasikos metamorfozės“ (2000) Klaipėdos muzikiniame teatre pastatyti „Stiklinė pasakaitė“ ir „Šimtas princesės pabučiavimų, Dramos teatre – miuziklas “Coliukė„. 2006 metais atliktas “Requiem Reborn" – oratorija solistams, chorui, simfononiam orkestrui ir roko grupei.

Nuo 1988 Klaipėdos miesto chorinės bendrijos „Aukuras“ ir Lietuvos chorų sąjungos narys, nuo 1989 Lietuvos teatrų sąjungos narys, Klaipėdos miesto dainų švenčių dirigentas.

Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Lietuvos chorvedžiai
Lietuvos kompozitoriai
Lietuvos pedagogai
Lietuvos koncertmeisteriai
Klaipėdos miesto chorinės bendrijos „Aukuras“ nariai
Tarptautinio Stasio Šimkaus chorų konkurso dalyviai